ອົງການອາຫານ ແລະຢາ ສຫລ ເປີດເຜີຍ ຂໍ້ຊີ້ນຳກ່ຽວກັບຢາວັກຊີນ ທີ່ໄດ້ຖືກກີດກັນໂດຍ ທຳນຽບຂາວ
ປະທານາທິບໍດີ ດໍໂນລ ທຣຳ ໄດ້ຢືນຢັດຊ້ຳແລ້ວຊ້ຳອີກວ່າ ຢາວັກຊີນສາມາດໄດ້ຮັບການອະນຸມັດ ກ່ອນວັນເລືອກຕັ້ງ ເຖິງແມ່ນວ່າ ນັກວິທະຍາສາດຂັ້ນສູງຂອງລັດຖະບານໄດ້ກ່າວໄປວ່າ ກຳນົດເວລານັ້ນ ເປັນໄປໄດ້ຍາກຫຼາຍ. 
ອົງການອາຫານແລະຢາ ຫຼື FDA ໄດ້ວາງອອກມາດຕະຖານດ້ານຄວາມປອດໄພສະບັບປັບປຸງໃໝ່ ໃນວັນອັງຄານວານນີ້ ສຳລັບພວກຜູ້ຜະລິດຢາວັກຊີນປ້ອງກັນໂຄວິດ-19 ຫຼັງຈາກທີ່ທຳນຽບຂາວ ໄດ້ກີດກັນການເປີດເຜີຍຢ່າງເປັນທາງການຂອງພວກເຂົາເຈົ້າ ຊຶ່ງເປັນການຕໍ່ສູ້ເພື່ອຄວບຄຸມອຳນາດທາງດ້ານການເມືອງຄັ້ງຫຼ້າສຸດ ລະຫວ່າງ ລັດຖະບານທ່ານທຣຳ ແລະບັນດານັກວິທະຍາສາດຂອງກະຊວງສາທາລະນະສຸກ ອິງຕາມລາຍງານຂອງອົງການຂ່າວເອພີ ໃນເອກະສານຖະແຫຼງການ ທີ່ໄດ້ຖືກນຳລົງໃນເວັບໄຊຂອງຕົນ ອົງການ FDA ໄດ້ກ່າວວ່າ ພວກຜູ້ຜະລິດຢາວັກຊີນທັງຫຼາຍຄວນຕິດຕາມເບິ່ງພວກທີ່ເຂົ້າຮ່ວມໃນການທົດລອງຢາວັກຊີນເປັນເວລາຢ່າງໜ້ອຍສອງເດືອນ ເພື່ອຈະຕັດບັນຫາຕ່າງໆດ້ານຄວາມປອດໄພອອກໄປ ກ່ອນທີ່ຈະຂໍໃຫ້ຮັບຮອງ ໃນຂັ້ນສຸກເສີນ ຂໍ້ກຳນົດອັນນີ້ ແມ່ນເປັນທີ່ແນ່ນອນວ່າ ຈະເຮັດໃຫ້ການນຳສະເໜີຢາວັກຊີນເປັນໄປບໍ່ໄດ້ ກ່ອນວັນທີ 3 ເດືອນພະຈິກ ທ່ານປະທານາທິບໍດີ ດໍໂນລ ທຣຳ ໄດ້ຢືນຢັດຊ້ຳແລ້ວຊ້ຳອີກວ່າ ຢາວັກຊີນສາມາດໄດ້ຮັບການອະນຸມັດກ່ອນວັນເລືອງຕັ້ງ ເຖິງແມ່ນວ່າ ບັນດານັກວິທະຍາສາດຂັ້ນສູງຂອງລັດຖະບານ ທີ່ເຮັດວຽກກ່ຽວກັບຄວາມພະຍາຍາມດັ່ງກ່າວ ກໍໄດ້ກ່າວໄປວ່າ ກຳນົດເວລານັ້ນ ແມ່ນເປັນໄປໄດ້ຍາກຫຼາຍ ໃນວັນຈັນຜ່ານມາ ທ່ານທຣຳ ໄດ້ກ່າວຢູ່ໃນວີດີໂອ ທີ່ໄດ້ຖືກບັນທຶກຫຼັງຈາກທີ່ທ່ານໄດ້ກັບຄືນໄປທຳນຽບຂາວ ວ່າ ຢາວັກຊີນ ແມ່ນກຳລັງຈະອອກມາ “ອີກບໍ່ດົນນີ້” ບັນດາອະດີດເຈົ້າໜ້າທີ່ຂອງອົງການ FDA ໄດ້ກ່າວເຕືອນວ່າ ຄວາມຮັບຮູ້ຂອງມະຫາຊົນກໍແມ່ນວ່າ ຢາວັກຊີນໄດ້ຖືກເລັ່ງລັດໃຫ້ອະນຸມັດຍ້ອນເຫດຜົນຕ່າງໆທາງດ້ານການເມືອງນັ້ນ ອາດເຮັດໃຫ້ຄວາມພະຍາຍາມທັງຫຼາຍເພື່ອສັກຢາວັກຊີນໃຫ້ແກ່ຊາວອາເມຣິກັນຫຼາຍລ້ານຄົນ ຈະກາຍເປັນຄວາມລົ້ມແຫຼວ ເຈົ້າໜ້າທີ່ອາວຸໂສໃນຄະນະລັດຖະບານທ່ານນຶ່ງ ໄດ້ຢືນຢັນຕໍ່ອົງການຂ່າວເອພີ ໃນວັນຈັນທີ່ຜ່ານມາວ່າ ທຳນຽບຂາວ ໄດ້ກີດກັນແຜນການທີ່ຈະເຜີຍແຜ່ຂໍ້ຊີນຳດ້ານຄວາມປອດໄພຢ່າງເປັນທາງການຂອງອົງການ FDA ບົນພື້ນຖານທີ່ວ່າ ຂໍ້ກຳນົດຂອງການເກັບກຳຂໍ້ມູນໄລຍະສອງເດືອນໂດຍໃຫ້ການໂຕ້ຖຽງວ່າ “ບໍ່ມີເຫດຜົນທາງດ້ານການທົດລອງໃນໂຮງໝໍ ຫຼືດ້ານການແພດ” ສຳລັບຢາວັກຊີນ ແຕ່ອົງການ FDA ໄດ້ນໍາເອົາຂໍ້ມູນດັ່ງກ່າວເຂົ້າໃສ່ໃນບົດບັນທຶກທີ່ໄດ້ຖືກນໍາເອົາໄປລົງທາງອອນໄລຂອງອົງການ ກ່ອນໜ້າກອງປະຊຸມຄະນະທີ່ປຶກສານອກອົງການກ່ຽວກັບຢາວັກຊີນ ທີ່ມີກຳນົດຈະຈັດຂຶ້ນໃນວັນທີ 22 ຕຸລາ ກຸ່ມບັນດານັກຊ່ຽວຊານດັ່ງກ່າວນີ້ ທີ່ບໍ່ຂຶ້ນກັບລັດຖະບານ ແມ່ນມີກຳນົດຈະປຶກສາຫາລືກ່ຽວກັບມາດຕະຖານທົ່ວໄປສຳລັບຢາວັກຊີນປ້ອງກັນໂຄໂຣນາໄວຣັສ ອັນເປັນພາກສ່ວນນຶ່ງໃນຄວາມພະຍາຍາມຂອງອົງການ FDA ເພື່ອທີ່ຈະເຮັດໃຫ້ຂັ້ນຕອນຂອງມັນ ແລະເຫດຜົນໃນການທົບທວນຢາວັກຊີນທັງຫຼາຍ ເປັນໄປຢ່າງເປີດເຜີຍ ໃນຂະນະດຽວກັນ ຂໍ້ມູນທີ່ໄດ້ຖືກຕຽມມາໃຫ້ຄະນະກຳມະການນັ້ນ ບໍ່ໄດ້ມີນ້ຳໜັກເທົ່າກັບເອກກະສານຂໍ້ກຳນົດທີ່ເປັນທາງການຂອງອົງການ FDA ຊຶ່ງການເປີດເຜີຍຂໍ້ມູນດັ່ງກ່າວ ເຮັດໃຫ້ເກີດຄວາມກະຈ່າງແຈ້ງຕໍ່ແຜນການຂອງອົງການ FDA ທີ່ຈະກໍານົດມາດຕະຖານດ້ານຄວາມປອດໄພ ສໍາລັບຢາວັກຊີນໃດໆ ທີ່ຈະຂໍໃຫ້ຮັບຮອງເອົາຢ່າງຮີບດ່ວນເພື່ອນຳລົງສູ່ຕະຫຼາດ ເພື່ອທີ່ຈະໃຫ້ເປັນໄປຕາມກົດເກນຂອງອົງການ FDA ແລ້ວ ບັນດາບໍລິສັດທັງຫຼາຍ ກໍຈະຕ້ອງໄດ້ຍື່ນເອກກະສານການຕິດຕາມເບິ່ງ ໄລຍະສອງເດືອນ ຈາກເຄິ່ງນຶ່ງຂອງພວກທີ່ເຂົ້າຮ່ວມໃນການທົດລອງຢາວັກຊີນ ຫຼັງຈາກທີ່ພວກເຂົາໄດ້ຮັບປະລິມານຢາວັກຊີນຄັ້ງສຸດທ້າຍຂອງພວກເຂົາ ເພື່ອສະແດງໃຫ້ເຫັນວ່າ ບໍ່ມີຜົນຂ້າງຄຽງຮ້າຍແຮງໃດໆ ຫຼື ບັນຫາດ້ານສຸກຂະພາບຕ່າງໆ ຍ້ອນວ່າຢາວັກຊີນທັງຫຼາຍ ຕາມທຳມະດາແລ້ວແມ່ນຈະໃຫ້ພວກຄົນທີ່ມີສຸກຂະພາບດີ ດັ່ງນັ້ນ ອົງການ FDA ຈຶ່ງຕ້ອງການຫລັກຖານທີ່ເຂັ້ມງວດໃນດ້ານຄວາມປອດໄພຂອງພວກເຂົາເຈົ້າ ອ່ານຂ່າວນີ້ຕື່ມ ເປັນພາສາອັງກິດ